**04.06.2020.**

**LPS VIDEOKONFERENCES INFORMATĪVAIS MATERIĀLS**

***Bērnu uzvedības problēmu un intervences problēmu risināšana***

Mūsdienu bērnu uzvedības problēmu pētījumos vērība tiek pievērsta gan faktoriem, kas veido un uztur bērnu uzvedības problēmas, gan uzvedības problēmu ietekmei uz bērna sociālo, emocionālo un kognitīvo attīstību nākotnē. **Tipiskākās vecāku un skolotāju sūdzības ir par bērnu agresīvu, neatbilstošu jeb noteikumus pārkāpjošu uzvedību un impulsu kontroles grūtībām**, jo šāda uzvedība ir ne vien viegli pamanāma, bet iespaido arī otra cilvēka rīcību, izjūtas un tiesības.

Pētījumi atklāj, ka bērnu problemātiskas uzvedības (agresīvā, destruktīvā uzvedība) veidošanos ietekmē vairāki faktori:

* *ar bērnu saistīti bērna faktori:* temperaments, intensīva kontrole, inteliģence, valodas attīstība;
* *tuvākās vides faktori:* piesaiste, audzināšana, klasvadība, vienaudži;
* *tālākās vides faktori:* nabadzība, izolācija, vardarbīgi kaimiņi.

Bērnam ir nepieciešams vecāka atbalsts un paraugs, lai viņš attīstītu pašregulācijas prasmes. Bargs vecāks nevar to nodrošināt, jo viņš, nespējot kontrolēt savas negatīvās emocijas un demonstrējot nesavaldīgu un nekonsekventu uzvedību, bērnam parāda, ka emocijas un uzvedību nav iespējams vadīt (Dix, 1989).

Vecāku spējas un prasmes pielietot atbilstošas audzināšanas pieejas tipiski pavājinās un vecāki izjūt lielāku spriedzi, ja bērns viņus neklausa, neievēro vecāku lūgumus vai uzvedās agresīvi. Līdz ar to ir lielāks risks, ka vecāki pret bērnu var vērst neapmierinātību, dusmas vai izreaģēt stresu pārmetumu vai fiziskas sodīšanas veidā. Jebkāda pret bērnu vērsta fiziski vai emocionāli vardarbīga pieaugušo uzvedība ilgtermiņā atstāj psiholoģiskas sekas. Vecāku fiziskā agresija, t.sk., bērna sišana (pēršana, iepļaukāšana), grūstīšana, raustīšana, determinē vājāku bērna sociālo un emocionālo funkcionēšanu (Shaffer et al., 2009). Bērns, kurš ģimenē tiek sodīts, attiecībās ar vienaudžiem grūtāk spēj vadīt savas emocijas, attiecībās ar skolas biedriem viņi biežāk ir agresīvi (skolas biedru iebiedēšana vai aizskaršana) vai arī viņi piedzīvo atstumtību un norobežošanos no vienaudžu puses (Dūdiņa, 2014, Shaffer et al., 2009). Pētījumi (Scaramella et al., 2008) rāda, ka vecāku bargā audzināšana līdz bērns sasniedzis 2-3 gadu vecumu ir saistīta ar bērna uzvedības problēmām vēlākā vecumā. Šos pētījuma rezultātus var izskaidrot ar iespaidošanas teorijas pamatprincipu, ka bērns nepieņemamo un pārkāpjošo uzvedību iemācās mijiedarbībā ar saviem vecākiem.

**Bērnu un pusaudžu uzvedības pētījumi rāda, ka antisociālas attīstības riska mazināšanā būtiska ir agrīnā intervence**, jo pusaudžu vecumā intervence antisociālas, deviantas vai riskantas uzvedības mazināšanai ir mazāk efektīva (Dishion & Patterson,1994) un izmaksās dārgāka. Kā rāda pētījumi, pēc intervences pusaudžu agresīvā un deviantā uzvedība samazinās, tomēr tās rādītāji saglabājas salīdzinoši augsti (Loeber, 1982,). Bērnu un jauniešu uzvedības problēmas (noteikumu pārkāpšana, agresīva uzvedība, impulsu kontroles grūtības u.c.) un to risināšanai nepieciešamo pasākumu ieviešana ir aktuāla. **Vecāku apmācības programmu efektivitātes pētījumi** (Braet et al., 2009;de Mey & Braet, 2011; Kaminski et al., 2008) **rāda, ka efektīvākā bērnu un jauniešu problemātiskas uzvedības intervence ir vecāku audzināšanas prasmju apmācību programmas un bērnu un jauniešu sociālo prasmju treniņu grupas.**

## ***STOP 4-7 programma***

*STOP 4-7* jeb Kopā uz ceļa esam stiprāki (de Mey et al., 2009; De Mey & Braet, 2011) ir multimodāla (vienlaicīgi atsevišķās grupās strādā gan ar bērnu, gan vecākiem, gan skolotājiem) agrīnās intervences programma bērniem ar uzvedības problēmām. Programmas saturs veidots uz pētījumu par bērnu uzvedības problēmu attīstību secinājumiem un Oregonas Sociālās mācīšanas centra klīniskās darba pieredzes pamatiem.

**Programmas mērķis** ir mazināt bērnu un jauniešu problemātisko uzvedību, mācot vecākus vairāk izmantot pozitīvu audzināšanu un pakāpeniski izslēgt nekonsekvenci un bardzību.

STOP 4-7 programmas kodols ir bērnu sociālo prasmju treniņi. Bērniem, kuri piedalās programmā, ir novērojamas dažādas uzvedības grūtības: izaicinoša uzvedība, hiperaktivitāte un impulsivitāte, agresivitāte, nepaklausība. Programmas ietvaros palīdzība tiek fokusēta uz konkrēto bērna uzvedību, grūtībām socializēties. Bērni apgūst dažādas sociālas prasmes, kas veicina sadarbību ar vienaudžiem un pieaugušajiem, kā arī uzvedības un emociju pašregulāciju. Vecāku un skolotāju līdzdalība un sadarbība ir būtiska programmas STOP 4-7 daļa, jo šādi tiek nodrošināts atbilstošs konteksts prosociālas uzvedības, piemēram, problēmu risināšana, emociju paškontrole u.c. izveidei un uzturēšanai. Vecāku un skolotāju uzdevums ir veicināt bērna vēlamās uzvedības aktivizēšanu un nostiprināšanos un nevēlamās uzvedības novēršanu un neatbalstīšanu (Winters et al., 2013). Tāpēc papildus bērnu sociālo prasmju treniņu grupām programmas ietvaros tiek organizētas nodarbības arī vecākiem un bērna pedagogam.

Kopš 2003. gada STOP 4-7 programma tiek īstenota Beļģijā un Nīderlandē, kur vairākas pašvaldības ir izveidojušas programmas ieviešanai paredzētus apmācību centrus. Kopš 2014.gada programma ir adaptēta arī latviešu valodā, apmācīti vairāk kā 50 programmas STOP 4-7 treneri Latvijā, kā arī novadītas intervences grupas Rīgā (4) un Ikšķilē (4).

**Programmas STOP 4-7 pētījumi** Beļģijā (Braet et al., 2009,de Mey et al., 2009, De Mey & Braet, 2011) un Latvijā (Lapsiņa, Bite & Sebre, pētījums izstrādes procesā) **rāda, ka pēc programmas apguves bērnu agresīvā uzvedība samazinās tūdaļ pēc programmas, turklāt izmaiņas ir noturīgas arī pēc 6 un 12 mēnešu atkārtotiem mērījumiem.**

Savukārt pēc vecāku apmācību programmas pabeigšanas:

 1) pakāpeniski samazinās bērnu noteikumus pārkāpjošā un agresīvā uzvedība;

 2) uzlabojas bērnu problēmu risināšanas prasmes;

3) mainās vecāku audzinošā uzvedība - pastiprinājās pozitīvā audzināšana un samazinājās bērna fiziska sodīšana un nekonsekvence (Braet et al., 2009; de May, 2011).